KOOLITUSPROGRAMMI „NOORTE HEAOLU SPETSIALISTIDE KOOLITUS“ ÕPPEKAVA ANALÜÜS
1. Sissejuhatus
Käesoleva analüüsi eesmärk oli hinnata noorte heaolu spetsialistide arenguprogrammi õppekava, õppemetoodikaid ja koolitusmaterjale ning teha ettepanekuid nende edasiseks arendamiseks. Analüüs keskendub sellele, kuivõrd toetas koolitusprogrammi ülesehitus, sisu ja õppekorraldus seatud õpiväljundite saavutamist ning vastas sihtrühma vajadustele.
Analüüsitav arenguprogramm viidi läbi ajavahemikul 2025–2026 ning selle eesmärk oli tõsta noorte heaolu spetsialistide pädevusi NEET-riskis või -olukorras olevate noorte toetamisel, juhtumikorraldusliku töö läbiviimisel, võrgustikukoostöö kujundamisel ning noorte jõustamisel erinevate nõustamis- ja toetavate meetodite abil. Koolitus põhines nüüdisaegse õpikäsituse, kogemusõppe, sotsiaalkonstruktivismi, motiveeriva intervjueerimise, taastava õiguse ning süsteemse võrgustikutöö põhimõtetel. Õppekava maht oli 96 akadeemilist kontaktõppe tundi ning lisaks 20 iseseisva töö tundi (kovisioonid ja individuaalne töö). Õppekava nägi ette erinevate õpiväljundite saavutamise, mis hõlmasid nii erialaseid teadmisi kui ka praktilisi oskusi ja professionaalset enesejuhtimist.
Analüüsi koostamisel kasutati mitut andmeallikat, et saada võimalikult terviklik ülevaade koolituse mõjust ja arenguvajadustest. Järeldused põhinevad osalejate kirjalikel tagasisideküsitlustel, enne koolitust läbi viidud fookusgruppidel, koolitusmoodulite käigus läbiviidud vahe- ja lõpurefleksioonidel, koolitajate tähelepanekutel ning osalejate erinevate meetodite abil antud enesehinnangutel õpiväljundite saavutamise kohta.
Koolitusprogramm viidi ellu neljas õppegrupis. Selline ülesehitus võimaldas rakendada pideva parendamise põhimõtet, mille kohaselt analüüsiti iga grupi iga mooduli järel osalejate tagasisidet, refleksioone ja koolitajate tähelepanekuid ning tehti vajadusel täiendusi nii õppekava sisusse, õppematerjalidesse kui ka kasutatavatesse õppemeetoditesse. Parendusettepanekud rakendati juba koolituse läbiviimise käigus ning hilisemad õppegrupid said osa täiendatud õppematerjalidest, täpsustatud teemakäsitlustest ja täiustatud õppeprotsessist. Selline järkjärguline arendamine võimaldas suurendada koolituse vastavust osalejate vajadustele ning toetada õpiväljundite saavutamist veelgi tõhusamalt.
2. Õppekava eesmärkide ja õpiväljundite saavutamine.
Koolitajate hinnangul saavutasid programmi edukalt läbinud osalejad õppekavas seatud minimaalsed õpiväljundid. Selle hinnangu aluseks oli osalejate aktiivne osalemine kontaktõppes, iseseisvate tööde sooritamine, refleksioonid, enesehinnangud ning koolitajate tähelepanekud õppeprotsessi jooksul.
Arenguprogramm oli üles ehitatud kogemusõppe, refleksiooni ja praktilise harjutamise põhimõtetele. Õppimine toimus suurel määral osalejate kogemuste analüüsi, juhtumiarutelude, praktiliste harjutuste, kovisioonide ning õpitu rakendamise kaudu. Sellest tulenevalt ei pea koolitajad võimalikuks, et õppekavas seatud õpiväljundid oleksid saavutatavad samaväärsel tasemel üksnes iseseisva õppimise või õppematerjalidega tutvumise teel. Olulise osa õpiväljundite saavutamisest moodustas osalemine ühises õppeprotsessis, kogemuste jagamine ning praktiliste oskuste harjutamine.
Õppekava rakendamise käigus ilmnes, et mõned teemad vajasid osalejate vajadustest ja tööpraktikast lähtuvalt suuremat rõhuasetust, samas kui mõningaid teemasid oli otstarbekam käsitleda teises järjestuses või lõimida teiste moodulitega. Kuna koolitusprogramm viidi läbi neljas õppegrupis, oli võimalik kogutud tagasisidet ja koolitajate tähelepanekuid jooksvalt arvesse võtta. Selle tulemusena tehti programmi jooksul mitmeid sisulisi täiendusi ning ümberkorraldusi nii õppekava teemade järjestuses, õpitulemuste sõnastustes kui ka õppematerjalides. Muudatuste eesmärk oli tagada parem kooskõla noorte heaolu spetsialisti tegelike tööülesannete, osalejate arenguvajaduste ning koolitusprogrammi eesmärkide vahel.

3. Metoodika analüüs
Koolitusmetoodika valiku aluseks olid andragoogilised põhimõtted ja 3-faasiline õppimise mudel. On paratamatu, et mõne osaleja jaoks tundub häälestumine teemale ja teistele grupiliikmetele liiga aeglane või aja raiskamine, kuid materjali kinnistumise ja süvendamise huvides oli see väga vajalik.
Kõige mõjusamad meetodid olid:
· rollivahetust sisaldavad meetodid
· praktilised harjutused õpitu rakendamiseks ja kinnistamiseks
· juhtumianalüüsid (sh video toel)
· väikeste gruppide arutelud 
Vähem mõjusad meetodid:
· liiga pikk loenguformaat koos tihedate slaididega

4. Koolitusmaterjalide analüüs
Hästi toiminud materjalid:
· visualiseerimine ja nn seinakunst 
· metoodikalehed 
· refleksiooniküsimused 
· video
Materjalid oluliselt täiendamist ei vaja.

5. E-koolitus
E-koolitus oli algselt kavandatud täiendama baasväljaõpet teemadel, mis baasväljaõppe sisse ei mahtunud, kuid on spetsialistile vajalikud. Läbirääkimiste ja arutelude käigus hankija esindajaga selgus, et pigem soovitakse e-koolitust samadel teemadel, mis läbiti kontaktõppes, nii see ka tehtud sai. Selgus ka, et e-koolituse läbimine paralleelselt kontaktkoolitusega oleks olnud spetsialistidele liialt suur ajaline koormus, seega kujundati e-koolitus iseseisva koolitusena, mida saab kasutada uute NHS-ide ettevalmistuseks ajal, kui koolitusgruppi pole avatud, samuti juba läbitud kursuse toena (teadmiste kordamiseks, süvendamiseks ja materjalipangaks).

6. Korralduslikud tähelepanekud
Koolitusmoodulite vahe oli koolituse seisukohalt optimaalne, maksimaalselt 1,5 kuud. Mõnes grupis oli keeruline kovisioone käivitada ning mõnes grupis segas varasem sisseharjutud kogemus. 
Korralduslikult märkasime, et mitmed osalejad lahkusid 2.päeval enne lõppu, kuid seda ei õnnestunud mõjutada ka päeva alguse ettepoole tõstmisega.

8. Koolitajate tähelepanekud
Millised teemad tekitasid enim arutelu?
Koolitajate tähelepanekul tekitas elavat arutelu autonoomse motivatsiooni teema, hindamise käsitlus arengu toetamise teenistuses, enesehoiu teema, fokusseerumine edule.
Üldiselt ei tekitanud kõige rohkem arutelu mitte niivõrd üksikud teooriad, vaid küsimus, kuidas neid teadmisi igapäevases juhtumikorralduses rakendada. Osalejad hindasid kõrgelt võimalusi arutada päris juhtumeid, jagada kogemusi ning saada praktilisi tööriistu ja juhendamist keerulisemate olukordade lahendamiseks.
Kus osalejad kõige rohkem arenesid?
· Praktiliste töömeetodite kasutamises. Mitmed osalejad tõid välja, et on saanud uusi tööriistu, mida saab igapäevatöös kohe rakendada (nt kovisioon, töölehed, enesejuhtimist toetavad meetodid). 
· Kovisiooni läbiviimises ja meeskondlikus õppimises. Korduvalt märgiti, et kovisiooni meetodit kasutatakse juba meeskonnakohtumistel ning see on aidanud nii õnnestumiste kui ka keeruliste juhtumite analüüsimisel. 
· Töö teadlikumas planeerimises. Osalejad kirjeldasid, et koolitus andis uusi vaatenurki ning suurendas kindlustunnet noortega töötamisel. 
· Motivatsiooni toetavate lähenemiste kasutamises. Coachingu ja motiveeriva suhtlemise teemad said positiivset tagasisidet ning neid peeti tööalaselt väärtuslikuks. 
· Teadmiste rakendatavuses. Koolituse sisu peeti üldiselt väga kasulikuks ja tööga hästi seotuks.

Millistes kohtades tekkisid raskused?
Sagedamini toodi välja järgmised kitsaskohad:
· Teooriast praktikasse jõudmine. Mitmed osalejad tundsid, et teoreetiline raamistik oli hea, kuid puudu jäi praktilistest sammudest ja konkreetsetest töövõtetest erinevate keeruliste olukordade lahendamiseks. 
· Soov süveneda keerulisematesse teemadesse, näiteks:  
· riskide hindamine;  
· noore uskumuste ja piiride turvaline käsitlemine. 
· enda uskumuste käsitlemine
· Abivajaduse hindamine (TAH). Seda nimetati mitmel korral teemana, mis vajab rohkem harjutamist ja praktilisi näiteid. 
· Koolituse tempo. Osa osalejaid leidis, et mõni teema käsitleti liiga kiiresti ning oleks soovinud rohkem aega harjutamiseks ja aruteluks. Mõnede osalejate jaoks oli jälle mõne teema puhul koolituse teema liiga aeglane.
Õppijate vajadused, mida koolitus võiks paremini toetada:
Järgmistes arenguprogrammides võiks rohkem tähelepanu pöörata:
· Rohkem tervikmudelile tuginevaid praktilisi harjutusi ja juhtumipõhist õpet, et osalejad saaksid uusi meetodeid kohe läbi proovida. 
· Sügavam käsitlus järgmistel teemadel (lisamoodulitena)
· coaching ja motiveeriv intervjueerimine; 
· traumateadlik lähenemine (TBRI); 
· konfliktide lahendamine ja taastavad vestlused; 
· täisealise abivajaduse hindamine; 
· riskide hindamine; 
· vaimne tervis, enesehoid ja läbipõlemise ennetamine. 
· Veel rohkem praktilisi töölehti ja juhendmaterjale, mida oleks lihtne igapäevatöös kasutada (nt tööraamat teemade kaupa). 
· Jätkuva kogemuste vahetamise korraldamine, näiteks regulaarsete kovisioonide, kogemusgruppide või järelkohtumiste kaudu. 
· Rakendamise toetamine pärast koolitust, näiteks meeldetuletused meetodite kohta, täiendavad õppematerjalid ja võimalus küsida nõu keerulisemate juhtumite korral.

9. Parendusettepanekud
Koolitusprogrammi rakendamise käigus säilis algse õppekava põhistruktuur ja õpiväljundite loogika, kuid programmi sisu ja rõhuasetused täpsustusid vastavalt osalejate vajadustele ja koolitusprotsessis saadud tagasisidele. Võrreldes esialgse õppekavaga suurenes kogu programmi ulatuses rõhk kogemusõppel, refleksioonil, praktiliste tööriistade kasutamisel, autonoomse motivatsiooni toetamisel, süsteemsel mõtlemisel ning noorte heaolu spetsialisti professionaalse identiteedi kujundamisel. Teadmispõhiseid teemasid suunati suuremas mahus e-õppesse ning kontaktõppes keskenduti oskuste harjutamisele, juhtumianalüüsidele, koostööprotsesside mõtestamisele ja õpitu rakendamisele igapäevases töös. Seeläbi kujunes koolitusest terviklik professionaalset arengut toetav arenguprogramm.
I mooduli algne fookus oli kavandatud: Sihtrühmani jõudmine ja nendeni jõudmise kaardistamine. Tegelik fookus kujundati suunas Suhte loomine ja muutuse käivitamine.
Lisandus: 
· muutuste tasandite mudel; 
· NHS-i rolli mõtestamine; 
· professionaalsed väärtused; 
· piiravad ja toetavad uskumused; 
· autonoomse motivatsiooni kujunemine; 
· isemääramisteooria; 
· spetsialisti identiteet.
Fookus nihkus küsimuselt: Kuidas jõuda nooreni? küsimusele: Kes ma olen muutuste toetajana ja kuidas luua muutust võimaldav suhe?
II mooduli algne rõhuasetus Juhtumikorralduslik protsess süvenes teemaks Noore olukorra mõistmine ja juhtumikorraldus
Lisandusid teemad:
· riski- ja kaitsetegurite süstemaatiline kasutamine; 
· tugevustekeskne lähenemine; 
· positiivse kavatsuse printsiip; 
· eetilised dilemmad; 
· konfidentsiaalsuse praktiline rakendamine; 
· erinevused alaealiste ja täiskasvanud noorte toetamisel. 

Juhtumikorraldust ei käsitletud niivõrd tehnilise protsessina, vaid:
kuidas mõista noore tegelikku olukorda ning teha eetiliselt põhjendatud otsuseid.

III moodul Noorega läbitavad teemad sai tegeliku rõhuasetuse teemale Noore temaatiline jõustamine ja muutuste toetamine
Oluliselt suurenes järgmiste teemade sügavus:
· GROW mudeli kasutamine; 
· coachiv lähenemine; 
· eesmärgistamine; 
· autonoomne motivatsioon; 
· tugevuste märkamine; 
· vaimse tervise salutogeneetiline lähenemine; 
· praktilised nõustamisvahendid. 

Teemad ei ole eesmärk omaette, keskne on küsimus: Kuidas aidata noorel ise oma elu juhtima hakata?
IV mooduli algne rõhuasetus oli Võrgustiku moodustamine ja ressursside tagamine
Tegelik rõhuasetus kujunes järgmiselt Võrgustiku juhtimine ja koostöö kujundamine
Lisandusid teemad ja oskused:
· Cynefin-mudel ja selle kasutamine; 
· süsteemne mõtlemine; 
· grupidünaamika; 
· võrgustiku arengufaasid; 
· koostööprotsessi juhtimine; 
· NHS kui protsessijuht. 
Fookus nihkus küsimuselt: Keda kaasata? Küsimusele: Kuidas kujundada teadlikult toimivat koostööprotsessi?
V mooduli algne rõhuasetus oli Rahulolu, kvaliteedi ja tulemuste hindamine.
Tegelik rõhuasetus Hindamine arengu toetamise teenistuses.
Oluliselt suurenes fookus:
· noore enesehindamine; 
· refleksioon; 
· tagasiside küsimine; 
· tagasiside andmine; 
· tunnustamine; 
· hinnanguvaba kirjeldamine; 
· professionaalne areng. 

Vajalik kontseptsiooni muutus, mis tuleb saavutada: Hindamine ei ole ainult tulemuste mõõtmine, vaid eelkõige õppimise, arengu ja muutuse toetamise vahend.

VI moodul
Algne rõhuasetus oli Koostöö teadlik kujundamine ja enesehoid.
Tegelik rõhuasetus muutus veidi: Professionaalne areng ja enesehoid.
Lisandus:
· rolliteadlikkus; 
· rollikonfliktid; 
· professionaalne identiteet; 
· perfektsionism; 
· kolleeginakkus; 
· kolleegitugi; 
· emotsioonide kasutamine töövahendina; 
· kogu õpiteekonna integreerimine. 

Moodulist kujunes sisuliselt lõpetav integratsioonimoodul, kus ühendati:
· professionaalne identiteet, 
· koostöö, 
· enesehoid, 
· edasine arenguplaan. 

Lisame täiustatud õppekava (LISA 1).

Tagasiside-analüüsi koostas Koidu Tani-Jürisoo, koidu@ami.ee.

